section_heading: Radnja
paragraph_text: A.J. nastavlja biti izvor muke za Tonyja. Jednog poslijepodneva, vozeći se u Carmelinom Mercedes-Benzu E320, kojeg je uzeo bez dozvole, A.J. naglo skrene i udari u parkirani kamion što ostavlja nekoliko ogrebotina i slomljeni retrovizor. Dok Carmela pokušava izaći iz garaže, labavo popravljeni retrovizor otpada. Carmela i Tony sjednu s A.J.-em i održe mu lekciju kako je mogao ubiti ljude u autu. A.J. misli kako bi takav scenarij bio "zanimljiv", jer "smrt samo pokazuje apsolutnu apsurdnost života". Zaprepašteni, Tony i Carmela upitaju ga gdje je čuo za takve ideje. A.J. otkriva kako se susreo s Nietzscheovom filozofijom, te čak zatraži da se ne krizma jer kaže kako nema Boga. Tony se osjeća zbunjeno nad A.J.-evim sumornim raspoloženjem i razgovara o njemu s dr. Melfi. Dok Tony vjeruje kako je normalno ne propitivati vjeru, Melfi smatra kako su egzistencijalističke brige prirodna faza adolescencije koju su potisnuli Tonyjevi roditelji. Melfi zatim upita Tonyja kako se njegov prekid odnosa s Livijom odrazio na djecu, koja su sada javno vidjela kako ju on smatra mrtvom. Tony ne odgovara, ali utučeno priznaje kako bi A.J.-eve brige mogle biti opravdane.